SHADIP JAHPANG (The Oral Tradition of Sovereignty)
SHADIP JAHPANG
(The Oral Tradition of Sovereignty)
Pungga Ja Li
Shadip jahpang ngu ai ga hpe aloi sha sanglang na matu, nau n loi nga ai. Raitim daw hte daw, ningmu shagu hku nna, madi madun jang gaw n chyena na lam hpa n nga nga ai. Ndai sumroi laika hta mung ningmu langai mi hku nna tang madun mayu ai.
Chyunun yan Woishun hte Wunpawngsha : Chyunun yan Woishun hte Wunpawngsha a hkum daw shan ni hpe gara hku shadip la ai ngu ai hpe shawng tsun mayu ai. Wunpawngsha ni hta na bawsang nkau mi hta Chyunun yan Woishun nga nna, mying raw n lang ai bawsang ni mung nga nga ai. Lhao’vo’ ga hta Chunun yan woishun a mying hpe adan aleng n tsun da ai. Raitim mung Shadip Tsu ni hpe gaw, “Jing” ngu nna lang ai. Hkyaw Jing nga jang lam tsu ai hpe tsun mayu nga ai. Numshang shadip hpe gaw, “Myit Hkye” nga nna lang ai. “Zo Hkyuk Myit Hkye” nga jang, “Shadip Jahpang”, ngu mayu ai. Joiwa ga hta, Chyunun yan Woishun a pungkaum hpe dawhpun shadip, kaga hkumhkrang a daw shan ni rai nga ai lagaw, lahpan hpe hpabaw shadip, layung hpe hpabaw shadip, labaw hpe hpabaw shadip, bawnu hpe gaw hpa baw shadip, nra hpe hpa baw shadip nga nna, Chyunun yan Woishun a hkumhkrang adaw achyen ni gaw ga jarit shadip, numshang shadip, lam shadip mare shadip, hka lu shadip nga nna garan nna, shadip hpe garan da ai mu ai. Dai hte maren, Bukda makam masham hta mung gara gawkngu gaw kara rawng ai, wa rawng ai, hkyi rawng ai, kawng rawng ai ngu nna nga shajang ai.
Photo: Colonel Green’s Collection
Dai re ai rai nna, Wunpawngsha ni a gawkngu gambum gaw GODAMA a wakam rai nga ma ai. Dai wakam gawkngu gaw Myitkyina kaw langai nga ai. Mogawng kaw langai, Putao kaw langai nga nga ai. Dai hku rai yang gawkngu lu ninglen e hpa majaw Wunpawngsha ni Bukda naw ga ta? Ndai hku tsun ai shaloi Bukda n naw sawng re ai nre. Lam amyu myu a majaw, Bukda naw wa ai ni mung nga nga ai. Wunpawngsha ni Bukda hpe law malawng n naw ai lam gaw, Bukda nawku htung n kaja ai majaw nre, npawt nhpang labau ginshi a majaw re. Dai majaw mo na jiwoi ji wa ni gum-yu kau sai rai nna, Bukda makam masham hte ni nga ninglen e n naw ai lam re. Ya Hkristan tai ai gaw grai tsan ai shara kaw na sa tai ai rai nga ai.
Gum-yu ngu ai ga gaw Manau hkringhtawng lu ai raitim, masha nga kaji wa nna Manau n lu dum wa ai shaloi, Manau madu dingla si ai shaloi, Madai nhtawt hpe lup sung hku de bang kau jang, Manau n dum ra mat sai. Manau n dum ai mara mung hpa n nga ai. Bai galu kaba wa nna, Manau bai dum mayu jang kaga langaingai a Madai hpe shap la nna dum mai ai. Manau dum shagu shap la nna sha mai dum ai. Ga shadawn tsun ga nga yang, Myitkyina na Lawang ni gaw kaji kawoi ni a prat hta Madai gum-yu kau sai ni re. 1975 ning hta Manau bai dum ai gaw, Kawa Hka na Mawun ni a Madai hte dum ai re. Manau hpe n ra, Madai hpe n ra nna gum-yu ai n re. Dai hte maren, Bukda makam masham hpe gum-yu ai mung Bukda hpe n ra nna n re; Bukda nawku htung shang na matu tinang hta n manu ai majaw re. Daini du hkra mangbru poi kaw hkanghpoi hpoi ai ngu ai lamang lawm ai. Dai gaw Bukda makam masham kaw na sa ai rai nga ai. Shing-rai gum-yu kau sai hpang gaw, nan n mai hkap la sai ngu ai n re.
Gum-yu hkau ai hpang bai galaw yang, ALu ai lam n nga ai majaw re.
Bukda makam masham hku rai yang masha kaw na Lamu de lung wa ai makam masham re. Nat jaw makam masham hta gaw Ningtsa de na masha kaw yu ai makam masham re. Ndai shara kaw Hkristan makam masham hte bung nga ai. Shing-rai Nat jaw kaw na Hkristan de matut dat na mahkrun nga nga ai. Bukda kaw na Hkristan de matut dat na matu mahkrun n nga ai. Dai majaw Myen Mung kaw Hkristan n law ai lam rai nga ai. Shing-rai nat jaw prat hpe jahpoi ai wa gaw masing masa garai n chye na ai wa rai na re.
Mahtum Mahta hte Wunpawngsha : Wunpawngsha ni a kawoi dwi gaw, Ma Kaw mahtang re. Ma Lu mahtang gaw Shangngaw bum na jahtung jan tai ai. Ma Roi mahtang gaw Yunglang du jan tai ai.
Anhte gaw Ma kaw Mahtang a lam chye ra na ga ai. Mahtum Kaw hpe Jinghpaw ni, Nung Rawang ni chye chyalu re. Shing-rai Lhao’vo’ a lam sha loi sanglang ra ai. Lhao’vo’ Kai Ji ga hta Matsaw Ningtsa de num mali la ai lam rawng ai. Kai Ji ga hte maren, “Muk Zo”, ngu ai wa a num gaw, “Muk Nyuk Sang Htawng Noi”, nga nna rawng ai. Noi ngu ai gaw Ma Kaw a mying hkawt re. Wak ngu ai gaw Ma Lu a ming hkawt re.
Do ngu ai gaw Ma Roi a mying hkawt re. “Muk Nyuk Sang Htawng Noi” , ngu ai hta Noi gaw Mahtum Kaw a mying hkawt re. Kasha ni a prat hta, “Hpawru Muk Zo Ah Aw”, “Mi Re Myo Naw”, ngu ai kaw na Naw ngu ai gaw Ma Kaw a Mying re. Shing-rai Mahtum kaw gaw, Lhao’vo’ labau hte Jinghpaw labau garai n garan yang na mying rai nga ai. Ndai Mahtum Kaw dinggai si ai shaloi latsai hpun du-u daw ma ai da. Latsai hpun ngu ai gaw hpn amyu mi a mying re. Dai hpun amyu hpe Lhao’vo’ hku mung, “Tsa” ngu nna tsun ai. “Tsa” hte “Tsai” gaw maren sha re. Jinghpaw hku Mahtum Kaw hpe hpang na daw hta Tsailat ngu shamying ai. Tsailat ngu ai gaw shi si ai hpang shamying ai mying re. Lachyum gaw latsai du-u kaw nna lat mat wa ai, rawt mat wa ai, si tim bai hkrng mat wa ai ngu mayu ai re. Shi gaw hkrung rawt nna Jan Shata ga de bai wa mat ai. Dai majaw Wunpawnghsani langai ngai si ai shaloi shi a hpang hkan ai hku nna, si jang tsu shawawn ai ngu anhte a kawoi dwi nga ai de bai shalun kau ai. Dai lam hpe Wunpawngsha ni yawng galaw ai lam re. Du-u kata kaw bang da timung tsu dumsa ai wa gaw shi hte naw shaga hkat ai. Dai hpang hkum shan hpe lup kau nna, Wenyi numla hpe Jan ga de sa kau ai. Jan wa ni e masha hpe ba sin na, makawp maga na, atsam nga ai ni hpe shing n rai atsam ban ya nna Mungkan ga na tinang a dinghku masha ni hpe makawp maga na matu bai dat dat ai. Dai wa hte mung dumsa wa gaw, mungjahta lu ai.
Si ai ni a numla yawng dinghta ga de bai yu wa lu ai rai yang, shinggyim masha ni dang jaw jau na n re, Jan ga kaw nna kam ging nna bai dat dat ai ni chyu sha lu yu ai. Bai yu ai ni gaw naw hkrung nga yang, mazut ai ni (snr) si ai shaloi lakloi ai hku si ai ni chyu sha gumgun gumhpai tai mai nga ai. Shing-rai Yesu Hkristu gaw si n tsawm ai nan, Wunpawngsha ni a matu gumgun gumhpai tai loi nga ai. Gumgun gumhpai hte seng nna, kasi hpe tsun ga nga yang, Maran ni a gumgun Ning-yan Naw hpe masha ni sa kau ai re. Tangbau ni a gumgun Hkong Dau larye masha ni sat kau ai re. Lahtaw ni a gumgun Ngaw Naw, Ngaw bum de wam si mat ai re. Kumje ni a gumgun Lana Shan masha ni sat kau ai re. Nmwi ran ni a gumgun La je wa ngu ai mung hka hta di hkat si ai. Dai majaw shi hpe nga gaitsu n mai jaw sha ai.
Shing-rai Wunpawngsha ni gaw hkum shan hku raitim,si mang hku raitim numla prat hku raitim, htani htana hkrung nga ai amyu re.
eng_Latn kac_Latn eng_Latn epo_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn